དཔག་ཏུ་མེད་

དཔག་ཏུ་མེད་པ་ཞེས་པ་ནི་གྲངས་ཀྱིས་གཞལ་དུ་མེད་པ་དང་། ཚད་གཞིའི་སྒོ་ནས་དཔག་པར་མི་ནུས་པ། མཐའ་ཡས་པ་བཅས་ཀྱི་དོན་ཏེ། བོད་ཀྱི་གཞུང་ཆེན་རྣམས་སུ་སེམས་ཅན་གྱི་གྲངས་དང་། སངས་རྒྱས་ཀྱི་ཡོན་ཏན། བསོད་ནམས་དང་ཡེ་ཤེས་ཀྱི་ཚོགས། སྡུག་བསྔལ་གྱི་རྣམ་པ་སོགས་ཀྱི་ཚད་གཞི་བརྗོད་སྐབས་ཡོངས་གྲགས་སུ་བེད་སྤྱོད་བྱེད་པའི་ཐ་སྙད་ཅིག་ཡིན་ནོ། །
མཚན་ཉིད།
བློས་གཞལ་དུ་མེད་ཅིང་ཚད་གཞིའི་སྒོ་ནས་བརྗོད་དུ་མེད་པའོ། །
སྒྲ་བཤད།
དཔག་པར་བྱ་བ་ཚད་གཞིའི་སྒོ་ནས་གཞལ་དུ་མེད་པ་སྟེ། "དཔག་ཏུ་མེད་པ་ནི་གཞལ་དུ་མེད་པའོ། །" ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཤོག་ངོས་ ༡༩ཞེས་གསུངས་པ་ལྟར་རོ། །
འཇུག་ཡུལ།
སེམས་ཅན་གྱི་གྲངས་ལ་འཇུག་ཚུལ།
སེམས་ཅན་གྱི་གྲངས་ནམ་མཁའ་དང་མཉམ་པར་བརྗོད་སྐབས་དཔག་ཏུ་མེད་པའི་ཐ་སྙད་འཇུག་སྟེ། "སེམས་ཅན་དཔག་ཏུ་མེད་པའི་རྣམ་པ་མང་པོའི་སྒོ་ནས་ཉེ་བར་འཚོ་བའི་གཞིར་ཡང་ཤོག །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་ངོས་ ༤༧ཅེས་གསུངས་སོ། །
བསོད་ནམས་ཀྱི་ཚོགས་ལ་འཇུག་ཚུལ།
བྱང་ཆུབ་ཀྱི་སེམས་ལ་བརྟེན་ནས་བསོད་ནམས་ཀྱི་རྒྱུན་དཔག་ཏུ་མེད་པ་འབྱུང་བར་བསྟན་ཏེ། "སེམས་ཅན་དེ་རྣམས་རེ་རེའང་སངས་རྒྱས་ཀྱི་ཡོན་ཏན་དཔག་ཏུ་མེད་པ་དང་ལྡན་པ་ཉིད་དུ་སྒྲུབ་པར་འདོད་པའི་སྨོན་པ་བྱང་ཆུབ་ཀྱི་སེམས་ལ་བསོད་ནམས་ཀྱི་རྒྱུན་དཔག་ཏུ་མེད་པ་ནམ་མཁའ་དང་མཉམ་པ་འབྱུང་བ་སྨོས་ཀྱང་ཅི་དགོས་ཞེས་པའོ། །"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས་ ༧༡ཞེས་གསུངས་སོ། །སྡུག་བསྔལ་གྱི་རྣམ་པ་ལ་འཇུག་ཚུལ།
འཁོར་བའི་སྡུག་བསྔལ་གྱི་རྣམ་པ་བརྗོད་སྐབས་དཔག་ཏུ་མེད་པའི་ཐ་སྙད་འཇུག་སྟེ། "འདི་ལྟར་འཇིགས་པ་ཐམས་ཅད་དང་། །སྡུག་བསྔལ་དཔག་ཏུ་མེད་པ་ཡང་། སེམས་ལས་བྱུང་བ་ཡིན་ནོ་ཞེས། །ཡང་དག་གསུང་བ་ཉིད་ཀྱིས་བསྟན།"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར། ཤོག་ངོས་ ༣༥༠ ཞེས་གསུངས་སོ། །སངས་རྒྱས་ཀྱི་ཡོན་ཏན་ལ་འཇུག་ཚུལ།
སངས་རྒྱས་ཀྱི་སྐུ་གསུང་ཐུགས་ཀྱི་ཡོན་ཏན་བརྗོད་སྐབས་དཔག་ཏུ་མེད་པའི་ཐ་སྙད་འཇུག་སྟེ། "བྱང་ཆུབ་ཀྱི་སེམས་ལ་ཕན་ཡོན་དེ་དག་ངེས་པར་འབྱུང་སྟེ། སེམས་དེའི་ཕན་ཡོན་དང་བསྔགས་པ་དཔག་ཏུ་མེད་པ་དག་བྱམས་མགོན་བློ་དང་ལྡན་པ་བྱང་ཆུབ་སེམས་དཔས་སྡོང་པོ་བཀོད་པའི་མདོར་བྱང་ཆུབ་སེམས་དཔའ་གཞོན་ནུ་ནོར་བཟང་ལ་སྒྲ་ཇི་བཞིན་པར་བཤད་པའི་ཕྱིར་རོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས་ ༡༧-༡༨ཞེས་གསུངས་སོ། །
དཔེ་བརྗོད།
"ལྕགས་ལེབ་མེ་འབར་བས་ལུས་ལ་ཀུན་ནས་དཀྲིས་པར་བྱེད་པ་ལ་སོགས་པའི་སྡུག་བསྔལ་བ་དང་། མནར་མེད་པ་ནི་ལྕགས་བསྲེག་གི་སོ་ལ་མེ་རབ་ཏུ་འབར་བས་ལུས་དང་མེ་སོ་སོར་སྣང་དུ་མེད་པ་མེ་ཡི་ཕུང་པོ་འབའ་ཞིག་ཏུ་སྣང་བ་ལ་ཤིན་ཏུ་ཉམ་ཐག་པས་སྐད་འབྱིན་པ་ལས་སེམས་ཅན་དུ་མངོན་པ་ཙམ་ལས་མེད་པ་ལ་སོགས་པའི་སྡུག་བསྔལ་དཔག་ཏུ་མེད་པ་མྱོང་བར་འགྱུར་རོ། །"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས་ ༦༦༩ཞེས་དམྱལ་བའི་སྡུག་བསྔལ་དཔག་ཏུ་མེད་པར་གསུངས་སོ། །
ལུང་ཁུངས།